سوات: ګبين جبه کې د سېلانيانو ګاډی کندې ته غورځېدلی 11 تنه پکې مړه شوي
د خېبرپښتونخوا د سېلګرۍ سيمه سوات کې د سېلانيانو يو ګاډی ژورې کندې ته غورځېدلی چې پکې 11 تنه مړه شوي او د شپږو پورې نور ژوبل شوي دي.
ياده پېښه پرون د نهې/ سه شنبې په ورځ [12 جولايۍ] ناوخته د سېلګرۍ په ځای ګبين جبه کې رامنځته شوې ده. د علاقې د پوليسو په وېنا په پېښه کې 10 کسان چې د يوې کورنۍ دې مړه شوي او شپږ ژوبل شوي او د ژغورنې ادارې [رېسکيو 1122] ترمخه په پېښه کې 11 کسان مړه شوي او درې نور ژوبل شوي او د سوات بېلابيلو روغتونونو ته منتقل کړی شوي دي. د يادې علاقې د کالاکوټ پوليس تاڼې مشر [اېس اېچ او] زاهد الله وي او اې ډیوه ته د ګاډي غورځېدو پېښه تاييد کړې او ويلي يې دي، د پېښې مقدمه هم درج کړی شوې ده. وي او اې ډیوه ته د مقدمې کاپي ترلاسه شوې چې پکې ليکل شوي، سوزوکی ګاډی د ګبين جبې نه بیرته راروان وو، څو کسان پکې سواره وو، لاندې ژورې کندې ته غورځېدلی دی. د پوليس په مقدمه کې د 10 کسانو د مړينې او شپږو د ژوبلېدو ويل شوي دي. د پوليسو په وېنا په پېښه کې زیات کسان د يوې کورنۍ دي، او د ګاډي ډرايور ژوبل دی. د پېښې د علت په اړوند ويل شوي پېښه د تېز رفتارۍ، د ډرايور د غفلت او بې احتیاطۍ له امله رامنځته کېدل معلوميږي. بل لور ته د رېسکيو 1122 وياندې شفيقه ګل وي او اې ډيوه ته ويلي، د پېښې سمدست وروسته د ژغورنې اهلکار او ګاډي موقعې ته روان کړی شوي، مړي او ژوبل يې روغتونونو ته منتقل کړي دي. هغې وويل د ګبين جبې علاقه غرييزه لرې پرته سيمه ده، خو بيا هم د پېښې سمدست وروسته د دوی اهلکار موقعې ته رسېدلي، ځينې مړي او ژوبل ورته په لاره کې د نورو ګاډو نه او ځينې يې د موقعې نه ترلاسه کړي، روغتونونو او بيا يې مړي خپلو خپلو کورونو ته رسولي دي. د روانې مياشتې په سر کې د بلوچستان سره په پوله د خېبر پښتونخوا په ډیره اسماعیل خان سیمه کې د مسافرو وړونکی یو بس ژورې کندې ته لوېدلی چې پکې 19 تنه مسافر مړه شوي او څلور نور ټپي شوي وو. چارواکو ویلي و‌ دا پېښه د بلوچستان شیراني ضلعې سره په پوله د ډېره اسماعېل خان ضلعې درازنده سب ډویژن دانه سر سیمه کې رامینځ ته شوې او د مسافرو ډک ګاډی ژورې کندې ته لوېدلی وو. د پاکستان په بېلابيلو برخو او په ځانګړي ډول غرييزو علاقو کې وخت په وخت دغه ډول ټريفکې پېښې رامنځته کيږي. چې د زیاترو پېښو علت د سړکونو تنګ والی يا خرابوالی، د ډرايورانو تېز رفتاري او غفلت او په ګاډو کې د حساب نه سېوا وزن بار کول ګڼل کيږي. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.